Okresná prokuratúra Levice 
Šafárikova 7, 934 01 Levice 1

Sp. zn. : 2 Pv 255/13/4402	Levice, 21.6.2013
EEČ : 2-31-63-2013

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Levice
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
za prečin zanedbania povinnej výživy podľa § 207 odsek 1 Trestného zákona na tom skutkovom základe, že 

napriek tomu, že mu vyživovacia povinnosť na mal. XXXXX, narodenú 19. 03. 2012, vyplýva  z ustanovenia § 62 a nasl. Zákona o rodine a bola mu určená rozsudkom Okresného súdu Levice sp. zn. 9P/23/2012 z 28. 09. 2012, právoplatným 04. 10. 2012 sumou 50,- Eur mesačne, túto vyživovaciu povinnosť si od 01. 01. 2013 do 07. 06. 2013 neplnil vo Farnej, okres Levice, takto dlhuje na výživnom sumu 250,- Eur XXXXX, 

lebo zanikla trestnosť činu

Odôvodnenie:

         Uznesením č. ORP-316/ZE-LV-2013 z 10. 04. 2013 policajt Okresného riaditeľstva Policajného zboru Levice, Odboru poriadkovej polície, Obvodného oddelenia Policajného zboru Želiezovce podľa § 199 odsek 1 Trestného poriadku začal trestné stíhanie a podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1 Trestného zákona na skutkovom základe uvedenom vo výrokovej časti tohto uznesenia.

	Obvinený XXXXX poukázal na to, že uznáva svoj dlh na výživnom, vyživovaciu povinnosť si plnil do konca roku 2012. Po tom, čo utrpel pracovný úraz, však prestal platiť výživné. Svedkyňa XXXXX uviedla výšku dlhu obvineného na výživnom za mesiace január 2013 až máj 2013  a to 5 x 50,- Eur - teda 250,- Eur.

Obvinený XXXXX 16. 05. 2013 poštovými poukážkami č. 5175 a č. 25232 podanými na pošte v Banskej Bystrici vyplatil celý dlh na výživnom v sume 250,- Eur na adresu oprávnenej XXXXX, čo svedkyňa - poškodená potvrdila pri výsluchu 22. 05. 2013. 

Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.

Podľa § 86 písmeno a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Trestného zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Vzhľadom k tomu, že trestný čin trvalo nepriaznivé následky nemal a bol uhradený celý dlh na výživnom,   bolo potrebné rozhodnúť tak, ako sa to uvádza vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Adela Kotrusová
prokurátorka